Troels Lund Poulsen (V), 2009-04-28:
Først og fremmest vil jeg gerne sige tak til forslagsstillerne, altså Socialdemokratiet og SF, for det her beslutningsforslag.
Jeg synes, der er grund til faktisk at kvittere for, at oppositionen er enige med regeringen i, at miljøteknologi er et område, som der fortsat skal satses på.
På mange måder er der også grund til at anerkende, at de intentioner, der ligger bag forslaget, på store dele er ganske fornuftige, og her vil jeg sige, at det også for regeringens vedkommende er vores målsætning, at de danske virksomheder fortsat skal være med helt i front, når det gælder udvikling af ny miljøteknologi og også nye løsninger.
Derfor vil regeringen også gerne inddrage ideen om at udvikle et MUDP-program i de videre overvejelser, som vi har fremadrettet.
Vi er jo allerede i gang med vores indsats, kan man sige, når vi diskuterer miljøteknologi.
Under regeringens handlingsplan for miljøeffektiv teknologi har vi givet støtte til virksomheders udvikling og demonstration af en lang række miljøteknologier inden for forskellige områder som vand-, luft-, støj- og kemikalieforurening.
Sidste år gav vi faktisk støtte til over 30 projekter, og der bliver udbudt flere midler i år, så der er i hvert fald ikke nogen tvivl om, at vi fra regeringens side gerne vil og også vil fremme miljøteknologiske løsninger.
Hvordan indsatsen så prioriteres bedst og organiseres fremover, er jo så det, som jeg vil vende tilbage til Folketinget om senere på året, når jeg kommer med en redegørelse for den første generation af handlingsplan for miljøteknologi, som jo er en del af miljømilliarden.
Indsatsen her skal naturligvis afstemmes med de mange andre grønne initiativer, som regeringen enten har fremlagt eller vil fremlægge i løbet af 2009.
Beslutningsforslaget om et MUDP-program ville på mange måder også få en anden tyngde, vil jeg tillade mig at sige her, når vi diskuterer forslaget konkret, hvis forslagsstillerne så også havde kunnet anvise en mere konkret finansiering af den ønskede indsats.
For selv om man kan være enig med forslagsstillerne i, at områder som vand-, kemikalie-, støj- og luftforurening også skal være en del af en kommende plan, så synes jeg, at debatten her på mange måder skulle tages anderledes, i forhold til hvordan den så finansieres.
I 2008 var der 720 danske virksomheder, som enten udvikler eller sælger miljøteknologi.
De omsætter for mere end 300 mia. kr. om året og har godt 120.000 ansatte.
40 pct. af den omsætning går til eksport, og blandt industrivirksomhederne udgør eksporten faktisk 60 pct.
Udviklingen på området går den helt rigtige vej.
Fra 2001 til 2006 steg eksporten faktisk med 8 pct. årligt, og det er næsten det dobbelte af dansk eksport i øvrigt.
Men jeg tror også, der er behov for, at vi bliver endnu bedre til at undersøge og kortlægge, hvordan vi kan fremme miljøteknologien, og selv om mange undersøgelser peger på, at vi hører til i den gode ende - vi er meget videntunge og også meget udviklingstunge - så er der nok ikke nogen tvivl om, at det her område fortjener endnu mere politisk opmærksomhed.
Forskning, udvikling, test og demonstration er afgørende, hvis danske virksomheder også fremover skal kunne levere konkurrencedygtige miljøteknologiske løsninger.
Ser vi bagud, ser vi jo en lang række gode eksempler på, at Danmark har været med til at skabe effektive miljøløsninger til verdensmarkedet.
Det er en position, som jeg mener vi kan være meget stolte af, og det er også en position, som vi skal udvikle.
Det er regeringens målsætning, at vi skal blive endnu bedre end hidtil til at høste de erhvervsmæssige gevinster af miljøteknologiske gennembrud, som vi har været med til at skabe på baggrund af de beslutninger, som vi har truffet her i Folketinget.
Overordnet set
kan man sige, at vi skal blive endnu bedre til at kapitalisere den miljølovgivning, som skiftende regeringer har vedtaget.
Erfaringerne fra den første handlingsplan for miljøeffektiv teknologi peger på, at virksomhederne efterspørger en mere sammenhængende indsats, når det gælder miljøteknologi.
Virksomhederne ønsker flere muligheder for at få offentligt tilskud til udvikling og demonstration.
De siger, der skal satses på ting, der går videre end det.
Det kan være, at der uddannes de rigtige kandidater med de rigtige kvalifikationer; at lovgivning og regulering på miljøområdet løbende skal udvikles, så den fremmer innovationen, samtidig med at barrierer for innovation fjernes; at det offentlige skal bakke op om danske virksomheders miljøeksport; og at virksomhederne skal have bedre information om, i hvilken retning miljøindsatsen i Danmark, EU og globalt udvikler sig, så de kan have de rigtige løsninger klar på de rigtige tidspunkter.
Det er også derfor, at jeg for nylig har oprettet Erhvervsforum for Miljøteknologi, hvor et bredt udsnit af erhvervsvirksomheder inden for miljøområdet kommer med gode råd og kommentarer.
Jeg ønsker selvfølgelig også at diskutere med dem, hvordan de ser en ny miljøteknologisk handlingsplan, og der er heller ikke nogen tvivl om, at hvad angår det, som jeg i øjeblikket er meget optaget af uden for landets grænser, nemlig at være med til at fremme de virksomheder, som sælger miljøteknologiske løsninger i Kina, Indien, eller hvor det måtte være, kan vi blive endnu bedre til at understøtte dem.
Men overordnet set, må jeg sige, at vi for regeringens vedkommende nu kommer til i løbet af de kommende måneder at diskutere regeringens plan til miljøteknologi og også, hvordan og hvorledes vi skal afsætte de fornødne midler, så vi kan blive ved med at være på forkant.
Jeg synes, det er afgørende, at vi i hvert fald som regering bakker op om de virksomheder, der leverer løsninger til de nye udfordringer, som vi står over, hvad enten det er lokalt, regionalt, nationalt eller globalt.
Men det er efter regeringens opfattelse for tidligt at lægge sig fast på den eksakte model for, hvordan den fremtidige indsats skal være.
Derfor kan vi heller ikke støtte det fremsatte beslutningsforslag, men vi glæder os til diskussionen bl.a. med de partier, der nu har formuleret forslaget, og det, jeg også giver udtryk for her i dag, er, at vi er helt enige i, at indsatsen på miljøteknologi skal tages meget seriøst.